**‘’*Η γλώσσα του παιδιού στην κοινωνιοσημειολογική
 λειτουργική γλωσσολογία*’’**

 Αρχικά, όσον αφορά τη μελέτη της παιδικής γλώσσας και ειδικότερα, τον τρόπο με τον οποίο αυτή αποκτάται ή μαθαίνεται από το αναπτυσσόμενο άτομο, στο χώρο των επιστημών της γλώσσας κυριαρχούν έως σήμερα δύο βασικές τάσεις.
Η μία από αυτές εστιάζει σε ψυχολογικές προσεγγίσεις της γλώσσας, μελετώντας τη σχέση που προκύπτει ανάμεσα στις νοητικές διαδικασίες του ομιλητή και τις ίδιες τις χρήσεις της γλώσσας. Αντίθετα, η δεύτερη τάση μελετά, κατά κύριο λόγο, τις διασυνδέσεις ανάμεσα στις επικοινωνιακές διαδικασίες και τις κοινωνικές σχέσεις μεταξύ των χρηστών της γλώσσας (κοινωνιολογικές προσεγγίσεις).
 Αν και καθεμιά από τις παραπάνω τάσεις παρουσιάζει και από μία θετική προοπτική, καμιά τους δεν μπορεί να θεωρηθεί επαρκής για τη μελέτη της γλωσσικής ανάπτυξης. Ωστόσο, η πρώτη πιο ολοκληρωμένη προσπάθεια μελέτης ανάπτυξης της γλώσσας είναι το πρόγραμμα *Συστημικής-Λειτουργικής Γλωσσολογίας* (*ΣΛΓ*) με ιδρυτή τον M.A.K. Halliday.
Η ΣΛΓ προσπαθεί να αποδείξει ότι η γλώσσα δεν είναι απλώς ένα ουδέτερο μέσο έκφρασης της σκέψης και της υλικής πραγματικότητας, αλλά ότι η ίδια διαμορφώνει τη συνείδηση και τη γνώση για το κοινωνικό και φυσικό περιβάλλον. Έτσι, βασική παραδοχή της είναι η εξής: η γνώση της γλώσσας ταυτίζεται με εκείνη της κουλτούρας, ενώ η ομιλία θεωρείται κοινωνική συμπεριφορά.
 Επιπροσθέτως, σημείο αναφοράς για τη ΣΛΓ, το οποίο και τη διαφοροποιεί από τα υπόλοιπα κυρίαρχα ρεύματα είναι η οντογενετική εξήγηση που δίνει για την ανάπτυξη της γλώσσας στην παιδική ηλικία, καθώς επίσης και η ορθή σύγκριση και εξέταση της γλώσσας ως ένα κοινωνικό σύστημα. Ειδικότερα, για τη μελέτη της γλωσσικής ανάπτυξης ακολουθείται μια διαδικασία συνάρτησης του ομιλητή με το κοινωνικό και πολιτισμικό περιβάλλον στο οποίο δρα. Φαίνεται, λοιπόν, πως ο ρόλος του διαλόγου στη ΣΛΓ είναι συγκροτησιακός για την ανάλυση της φυσικής γλώσσας, και ειδικότερα για την ανάλυση του πώς και του τι μαθαίνουν τα νήπια.
 Τέλος, η ΣΛΓ εξετάζει τη γλώσσα εξίσου ως «κώδικα» και ως «συμπεριφορά», προτείνοντας έτσι μια ολιστικότερη μελέτη της ίδιας της φύσης και του χαρακτήρα της. Με βασικό εργαλείο την έννοια της «πολυλειτουργικότητας», ο Halliday αποδίδει στη γλώσσα δύο ρόλους-λειτουργίες: αφενός την αντιμετωπίζει ως συμβολικό σύστημα αναπαράστασης και αφετέρου ως σημειωτικό σύστημα κοινωνικής αλληλόδρασης.
 Όσον αφορά τη μελέτη της γλώσσας στη ΣΛΓ, παρατηρείται η ταύτισή της με το πολιτισμικό περιβάλλον. Οι έννοιες «γλώσσα» και «κοινωνικός άνθρωπος» μελετώνται ως μια ενιαία έννοια, αναδεικνύοντας με αυτόν τον τρόπο πως η διαδικασία της μάθησης είναι πρώτα και κύρια μια κοινωνική διαδικασία αλληλεπίδρασης και μετάδοσης κοινωνικών και πολιτισμικών νοημάτων. Στη βάση αυτής της θεωρίας, λοιπόν, ο Halliday αντικατέστησε τον όρο «πρόσκτηση» με τον όρο «εκμάθηση», αμφισβητώντας πλήρως τη βασική αρχή της γενετικής γλωσσολογίας.
 Με βάση, λοιπόν, την παραπάνω θεωρία του Halliday, για τη σωστή μελέτη και ερμηνεία της γλωσσικής ανάπτυξης, θεωρείται αναγκαία η σταδιακή μελέτη της γλώσσας, ξεκινώντας από την αρχική της μορφή (πρωτογλώσσα) και φτάνοντας στην τελική μορφή του ενήλικου γλωσσικού συστήματος. Αναλυτικότερα, η πρωτογλώσσα είναι ένα διστρωματικό σύστημα (φωνολογικό και σημασιολογικό) που στη συνέχεια εξελίσσεται στο ενήλικο τριστρωματικό σύστημα, όπου περιλαμβάνεται και η λεξικογραμματική. Η έλλειψη του τρίτου στρώματος (λεξικογραμματική) από το σύστημα της πρωτογλώσσας, είναι αυτό που, λόγω του ότι δεν εξυπηρετεί τις ανάγκες του νηπίου για διάλογο, οδηγεί στην εξέλιξή του σε γλώσσα, δηλαδή στο τριστρωματικό γλωσσικό σύστημα των ενηλίκων.
 Ξεκινώντας από την πρώιμη γλώσσα, όπου κάθε εκφώνημα έχει μία και μόνο λειτουργία, εμφανίζονται και μελετώνται από τον Halliday έξι εξωγλωσσικές λειτουργίες της γλώσσας. Οι λειτουργίες αυτές είναι οι εξής: η εργαλειακή χρήση, η οποία σημαίνεται με κάποια έκφραση του «θέλω», η ρυθμιστική χρήση, που ισοδυναμεί με το «κάνε όπως σου λέω», η αλληλοδραστική χρήση, με το «εσύ κι εγώ», η προσωπική χρήση με το «εδώ είμαι», η ευρετική χρήση με το «πες μου γιατί» και η φανταστική χρήση με το «ας προσποιηθούμε ότι». Αργότερα, με το πέρασμα στην πρώιμη γλώσσα προστίθεται και μία ακόμα καθαρά γλωσσική λειτουργία, η αναπαραστατική, που σηματοδοτεί την ικανότητα του παιδιού να μοιράζεται πληροφορίες με άτομα που δεν τις γνωρίζουν («έχω να σου πω το εξής»).
 Με την κατάκτηση των παραπάνω μικρολειτουργιών της γλώσσας αρχίζει να σηματοδοτείται η αναγκαιότητα για μετάβαση στο τριστρωματικό ενήλικο γλωσσικό σύστημα. Το πέρασμα προς το ενήλικο γλωσσικό σύστημα απαιτεί τη σταδιακή υπέρβαση της σημασιολογικής διάκρισης μεταξύ της πραγματιστικής και μαθησιακής αρχής. Ο Halliday, μελετώντας την ανάλυση της γλώσσας των νηπίων, διαπίστωσε πως σταδιακά με την ανάπτυξη του ατόμου σταθεροποιείται η αντιστοιχία ανάμεσα στη σημασιολογία του τύπου της περίστασης και τη λειτουργική ανάλυση του συστήματος της σημασιολογίας. Το γλωσσικό σύστημα αρχίζει έτσι να αποκτά τέτοια εσωτερική οργάνωση, ώστε τα γνωρίσματα της περίστασης να καθορίζουν το γλωσσικό κείμενο, καταλήγοντας στην εμφάνιση τριών επιμέρους σημασιολογικών περιοχών: της μεταλειτουργίας της ιδεοποίησης, της διαπροσωπικής και της κειμενικής μεταλειτουργίας.
 Αιτία της σταδιακής εξάλειψης της σημασιολογικής διάκρισης ανάμεσα στην πραγματολογική και μαθησιακή αρχή είναι, σύμφωνα με τον Halliday, η εμφάνιση της λεξικογραμματικής, δηλαδή του γλωσσικού εκείνου εσωτερικού συστήματος που επιτρέπει την αντιστοίχιση περισσότερων του ενός νοημάτων σε μία έκφραση.
 Τέλος, σύμφωνα με τη θεωρία του Halliday, η γλώσσα αναπτύσσεται μέσω της εκμάθησης λεξιλογίου και κατ’ επέκταση με την εμπλοκή του ατόμου στη διαλογική διαδικασία. Τα στοιχεία αυτά μαρτυρούν την κοινωνική φύση της γλώσσας, αναδεικνύοντας τη σημασία του κοινωνικού περιβάλλοντος, καθώς και το συμβολικό χαρακτήρα της αλληλόδρασης των προσώπων σε κοινωνικά περιβάλλοντα.
 Συμπερασματικά, η Συστημική-Λειτουργική Γλωσσολογία του Halliday αποτελεί μια ολοκληρωμένη θεωρία σχετικά με τη γλώσσα και την ανάπτυξή της, η οποία δίνει ιδιαίτερη έμφαση στον ενεργό και κεντρικό νοηματοδοτικό ρόλο του παιδιού στη γλωσσική ανάπτυξη, και ειδικότερα στον πρωταρχικό ρόλο της συμμετοχής του σε διαλογικές διαδικασίες. Για τη ΣΛΓ η γλώσσα προσεγγίζεται σε σχέση με το πολιτισμικό περιβάλλον και νοηματοδοτείται μέσα από αυτό.

**Βιβλιογραφία:**

«*Η γλώσσα του παιδιού στην κοινωνιοσημειολογική λειτουργική γλωσσολογία*»,
Μαριάννα Κονδύλη